Dwelms in haarprodukbottels versteekArgieffoto ŉ Snuffelhond het 7,5 kg kokaïen by die Internasionale Lughawe OR Tambo ontdek wat in haarprodukbottels versteek was. Sandile Memela, woordvoerder van die Suid-Afrikaanse Inkomstediens (SAID), het Sondag gesê die besending haarprodukte is by ŉ afsetpunt van ŉ koeriermaatskappy by die lughawe gevind. Die besending het van São Paulo in Brasilië die land ingekom en was onderweg na Kaapstad toe dit onderskep is. “Altesaam 7,5 kg vloeibare kokaïen is in die haarprodukbottels gevind wat gemerk is as ŉ ‘Anti-Frizz’-middel. Die dwelms het ŉ geskatte waarde van R2 157 750.” Die polisie het beslag gelê op die dwelms en ondersoek die saak verder. Niemand is nog in hegtenis geneem nie.